Predkladacia správa

V súlade so Všeobecnou koordinačnou smernicou pre zahraničnú pomoc, schválenou uznesením vlády SR č. 55/2002, predkladá národný koordinátor zahraničnej pomoci na základe vlastnej iniciatívy Súhrnnú správu o účasti Slovenskej republiky v komunitárnych programoch(1) Európskej únie od roku 1998 do roku 2003 (ďalej len Správa). 

Účasť Slovenskej republiky v komunitárnych programoch (ďalej len KP) od roku 1998 do roku 2003 bola podmienená zaplatením tzv. „vstupenky“ do všeobecného rozpočtu EÚ. Vstupenka sa skladala z dvoch častí; zo štátneho rozpočtu a zo spolufinancovania z národných programov PHARE v rámci Finančných memoránd 1997 - 2002.  Preto bola účasť Slovenskej  republiky v jednotlivých komunitárnych programoch monitorovaná prostredníctvom každoročne predkladanej správy o PHARE. Správa o PHARE hodnotí okrem iných programov aj plnenie cieľov a dosahovanie výsledkov jednotlivých KP podľa podkladov rezortov. 

Doposiaľ však nebola vypracovaná žiadna kompletná správa, ktorá by hodnotila celkovú účasť Slovenskej republiky (ďalej len SR) v KP a schopnosť čerpania takto získaných finančných prostriedkov. V lete 2003 vypracoval Úrad vlády SR podľa vlastných zdrojov súhrnný prehľad o KP s účasťou SR od 1998 do 2003, ktorý bol uverejnený na stránke ÚV SR. Takto spracovaný prehľad bol poslaný rezortom na pripomienkovanie. Zámerom bolo predložiť komplexnú správu na rokovanie vlády SR do konca roka 2003. Avšak napriek snahe rezortov poskytnúť plnohodnotné informácie, nemali údaje dostatočnú výpovednú hodnotu. Vypracovanie Správy bolo vzhľadom na prechodné obdobie účasti SR v KP od 1. 1. 2004 do 30. 4. 2004 a vzhľadom na nedostatočné údaje od rezortov odsunuté na neskôr. V polovici mája 2004 požiadal podpredseda vlády SR, P. Csáky listom č. 6292/2004 SEZ OZP ministrov všetkých rezortov, ktoré participovali v KP od roku 1998 do roku 2003 o poskytnutie údajov s cieľom vypracovania tejto správy. Správa je spracovaná z podkladov jednotlivých rezortov, finančných memoránd 1997-2002, Project Fiche, z platobných príkazov Národného fondu SR, oficiálnych výziev EK na uhradenie vstupenky a informácií, ktoré sú uverejnené na stránke Európskej komisie a na stránkach rezortov SR. 

Ďalším impulzom na vypracovanie predkladanej správy je okrem vyššie uvedeného dôvodu aj ukončenie predvstupového obdobia a zavedenie nových pravidiel pre účasť SR v KP od 1.1.2004. Hlavným cieľom správy je analýza účasti SR v KP, uvedenie rizík, návrhy opatrení na zlepšenie aktívnej účasti SR v KP podľa cieľov Lisabonskej agendy a návrh na zavedenie monitorovacieho systému účasti SR v KP v nasledujúcom období. 

 Správa hodnotí účasť Slovenskej republiky v komunitárnych programoch v predvstupovom období od roku 1998 do roku 2003. Pozostáva z troch základných častí. Prvá časť správy analyzuje alokáciu a skutočnú platbu vstupeniek Slovenskej republiky do KP podľa jednotlivých finančných memoránd (ďalej len FM), FM 1997- FM 2002. Zároveň je uvedené zloženie vstupeniek z pohľadu vzájomného pomeru štátneho rozpočtu a Národného programu PHARE. Druhá časť správy uvádza čerpanie prostriedkov z uhradených vstupeniek podľa  jednotlivých KP. V tretej časti správy je uvedený prehľad záujmu jednotlivých rezortov o účasť v komunitárnych programoch v nasledujúcom období, podľa časového harmonogramu Lisabonskej agendy; do roku 2010. 

Súčasťou predkladaného materiálu sú aj početné prílohy, ktoré obsahujú podrobné tabuľkové a grafické vyhodnotenie všetkých uvedených finančných údajov v správe, zoznam internetových adries všetkých KP s účasťou SR na serveri EK a súčasne na stránkach slovenských inštitúcií, kompletný zoznam národných koordinátorov KP v SR a členov výborov  jednotlivých KP, ktorí zastupujú Slovenskú republiku na rokovaniach v EK. 

V roku 1998 bola Slovenská republika zapojená do štyroch KP, v roku 2003 bola zapojená do 21 KP. Celková alokovaná výška sumy určenej na úhradu vstupeniek za uvedené obdobie predstavuje 78,5 MEUR. Celková výška úhrady SR do KP formou vstupenky je 66, 6 MEUR. Podľa podkladov rezortov nebolo možné stanoviť celkové percentuálne vyjadrenie sumy, ktorú Slovenská republika nakontrahovala z uhradenej sumy vstupeniek v období od roku 1998 do 2003, vzhľadom na veľmi veľké odchýlky nulových a maximálnych hodnôt rezortov, pretože by došlo k značnému skresleniu hodnôt. 

Prístupová zmluva Slovenskej republiky k Európskej únii umožnila Slovenskej republike od 1.1.2004 plnoprávnu účasť v programoch, agentúrach a výboroch Európskeho spoločenstva a automatickú možnosť zapojiť sa do všetkých existujúcich programov EÚ. Účelom tejto správy je poukázať na význam komunitárnych programov ES ako významných finančných nástrojov z hľadiska dlhodobej perspektívy a tiež možnosti pre  multilaterálnu sektorovú spoluprácu medzi 25 krajinami rozšírenej EÚ.